ORDE do 10 de maio de 2007 pola que se establecen as bases reguladoras de concesión de axudas en réxime de concorrencia competitiva para a renovación do parque de maquinaria agrícola da Comunidade Autónoma de Galicia e se convocan para o ano 2007.
CONSELLERÍA DO MEDIO RURAL — III. OUTRAS DISPOSICIÓNS — 15/05/2007

A necesidade de cumprir cos obxectivos de mellorar a eficiencia enerxética para conseguir a cota de aforro de carburantes asignada ao sector agrario, de reducir as emisións contaminantes á atmosfera e a de rebaixar os índices de sinistralidade nas actividades agrícolas e forestais, levou ao Ministerio de Agricultura, Pesca e Alimentación ao establecemento dun novo plan de renovación en substitución do anterior, xa que os resultados deste foron inferiores ás previsións e determinaron que o principal motivo radicou no importe das axudas, que non competían co prezo do mercado dos tractores usados.
Nesta liña, o Real decreto 1539/2006, do 15 de decembro (BOE nº 9, do 10 de xaneiro de 2007), que regula as concesións de axudas para a renovación do parque nacional de maquinaria agrícola, prevé incrementos no importe da axuda, a súa extensión a outros tipos de máquinas, particularmente as autopropulsadas, o seu condicionamento a criterios obxectivos de maior eficiencia enerxética e a flexibilización de certos requisitos que en conxunto determinan o seu maior atractivo para varios grupos de posibles beneficiarios. Tamén establece que o Ministerio de Agricultura, Pesca e Alimentación lles transferirá ás comunidades autónomas as cantidades que correspondan para atender o pagamento das subvencións concedidas de acordo coa devandita normativa e esta orde, correspondéndolles a xestión ás comunidades autónomas.
En virtude do exposto, de conformidade co artigo 30.I.3 do Estatuto de autonomía de Galicia, e no uso das facultades que me confiren os artigos 78 e 79 do Decreto lexislativo 1/1999, do 7 de outubro, e a Lei 1/1983, do 22 de febreiro, reguladora da Xunta e do seu presidente,
DISPOÑO:
Sección primeira.-Bases reguladoras de concesión de axudas en réxime de concorrencia competitiva para a renovación do parque de maquinaria agrícola da Comunidade Autónoma de Galicia.
Artigo 1º.-Obxecto e finalidade.
1. A presente orde ten por obxecto establecer, en réxime de concorrencia competitiva, as bases reguladoras para conceder axudas para a renovación do parque de tractores e máquinas automotrices agrícolas da Comunidade Autónoma de Galicia, así como proceder á súa convocatoria para o ano 2007.
O medio para atinxir o obxectivo é a substitución das máquinas máis vellas, que deberán ir destinadas ao desmantelamento, por novos tractores e novas máquinas que, ao estaren equipadas con modernas tecnoloxías, melloran as condicións de traballo, teñen unha maior eficiencia enerxética e producen menor impacto ambiental.
2. Tamén se poderán destinar estas axudas procedentes do desmantelamento de tractores e máquinas automotrices á adquisición de determinadas máquinas arrastradas, como:
a) Sementadoras directas.
b) Cisternas para xurros e esparexedoras de fertilizantes sólidos equipadas con dispositivo de localización.
3. A finalidade desta disposición é:
a) Garantir unha mellora nas condicións de traballo dos agricultores e agricultoras no manexo da maquinaria agrícola.
b) Incrementar o equipamento destes vehículos para maior seguridade nos seus desprazamentos polas vías públicas.
c) Potenciar a utilización de tractores e máquinas automotrices dotados con motores de novo deseño e de mellor aproveitamento enerxético do combustible.
d) Reducir a contaminación por emisión de gases e o seu nivel sonoro.
e) Asegurar a introdución na agricultura de tractores e máquinas con alta tecnoloxía, fiables e apropiados para satisfacer os requirimentos da agricultura moderna.
f) Promover a utilización en común da maquinaria agrícola para economizar os recursos do sector.
Artigo 2º.-Contía da axuda.
1. A contía base da axuda establécese en 80 euros por cabalo de vapor (CV), da potencia que conste na inscrición no Rexistro Oficial de Maquinaria Agrícola (ROMA), no caso de tractores e motocultores. Para o resto de máquinas automotrices, a potencia en CV determinarase multiplicando polo factor 5 a súa potencia fiscal.
2. No caso de que o beneficiario/a sexa unha persoa física, a contía base da axuda incrementarase, en atención ás súas condicións e ás da súa explotación, nas contías seguintes:
a) Por ser titular dunha explotación agraria prioritaria, definida no artigo 3 da Lei 19/1995, do 4 de xullo, de modernización das explotacións agrarias, en 25 euros por CV. A dita explotación deberá estar inscrita no Rexistro de Explotacións Agrarias Prioritarias da Comunidade Autónoma de Galicia segundo a Orde do 16 de xuño de 1998.
b) Por ser agricultor/a mozo/a, que presente a solicitude da axuda para o desmantelamento do tractor ou da máquina automotriz durante o proceso da súa primeira instalación ou nos cinco anos seguintes a esta, en 25 euros por CV.
c) Por ser muller, en 10 euros por CV.
d) Por estar a explotación nunha zona cualificada como zona de montaña ou outras zonas con dificultades, de acordo co sinalado no Regulamento (CE) n º 1698/2005, do Consello, do 20 de setembro, relativo á axuda ao desenvolvemento rural a través do Fondo Agrícola de Desenvolvemento Rural (Feader), en 10 euros por CV.
3. No caso de que o beneficiario sexa cooperativa agraria, cooperativa de explotación comunitaria da terra, cooperativa de traballo asociado cuxa actividade principal sexa a agraria ou unha sociedade agraria de transformación (SAT), inscrita nos correspondentes rexistros oficiais, a contía da axuda será a contía base incrementada en 70 euros por CV de potencia dos tractores e das máquinas automotrices desmantelados.
4. Para outras persoas xurídicas cuxa actividade principal sexa a produción agraria así como para as persoas físicas ou xurídicas cuxa actividade principal sexa a prestación de servizos agrarios, sempre que estean inscritas nos correspondentes rexistros ou censos oficiais, o incremento da contía base será de 25 euros por CV de potencia da maquinaria desmantelada.
5. A persoa ou entidade solicitante poderá desmantelar máis dun tractor ou dunha máquina automotriz e adquirir un único tractor novo ou unha soa máquina nova, sempre que a contía total das axudas que poida percibir non exceda os límites máximos especificados no artigo seguinte.
6. A contía da axuda increméntase atendendo ás deficiencias de seguridade dos tractores desmantelados, en 80 euros por CV cando sexan unidades de tractores inscritos no Rexistro Oficial de Maquinaria Agrícola (ROMA) antes das datas de exixibilidade da obriga de ter estruturas de protección homologadas para cada grupo e subgrupo de tractores, tal e como figuran na Resolución do 21 de marzo de 1997 (BOE do 11 de abril), da Dirección Xeral de Producións e Mercados Agrícolas, pola que se actualiza o anexo I da Orde do 27 de xullo de 1979, pola que se regula tecnicamente o equipamento dos tractores agrícolas con bastidores ou cabinas oficialmente homologadas. Para os tractores estreitos (grupo 3), entenderase como data de exixibilidade o 2 de xullo de 1993.
7. A contía base da axuda poderase incrementar tamén atendendo á clasificación segundo a eficiencia enerxética do novo tractor e ao seu estado de cumprimento da normativa de emisións, reguladas polo Real decreto 2028/1986, do 6 de xuño, sobre as normas para a aplicación de determinadas directivas da CE, relativas á homologación de tipos de vehículos automóbiles, remolques, semirremolques, motocicletas, ciclomotores e vehículos agrícolas, así como de partes e pezas dos ditos vehículos, nos seguintes importes, referidos á potencia da maquinaria desmantelada:
a) Por clasificación na categoría máis alta de eficiencia enerxética (A): 30 euros/CV.
b) Por clasificación na segunda categoría máis alta (B): 10 euros/CV.
c) Por ter na súa homologación valores de emisións contaminantes inferiores ás exixidas, no momento de presentación da solicitude, en 10 euros/CV.
Artigo 3º.-Compatibilidade con outras axudas e contía máxima.
1. Estas axudas son compatibles con calquera outra axuda legalmente establecidas, sempre que no seu conxunto non superen os límites especificados nos puntos seguintes. Para estes efectos os solicitantes incorporarán ao expediente unha declaración das axudas solicitadas para esta mesma finalidade.
2. A contía máxima do conxunto das axudas a que se refire o punto 1 deste artigo, expresada en porcentaxe do importe do investimento subvencionable, calculada a partir do custo total de adquisición, considerando o prezo neto de factura, sen incluír IVE, é:
a) En zonas de montaña ou demais zonas con dificultades, o 50 por cento.
b) Nas demais zonas, o 40 por cento.
c) En agricultores/as mozos/as que soliciten a axuda no momento da súa instalación ou nos cinco anos seguintes a esta, as porcentaxes anteriores incrementaranse en 10 puntos porcentuais.
3. O límite máximo do investimento subvencionable poderá chegar ata 120.000 euros no caso de que os beneficiarios sexan cooperativas agrarias, cooperativas de explotación comunitaria da terra, cooperativas de traballo asociado cuxa actividade principal sexa a agraria, SAT de fusión de explotacións agrarias e empresas de servizos agrarios, e ata 90.000 euros nos demais casos.
Artigo 4º.-Requisitos e compromisos dos beneficiarios.
1. Para acceder á axuda regulada nesta orde cómpre:
a) Ser titular dunha explotación agraria ou tratarse dunha persoa física ou xurídica das recollidas no artigo 2º puntos 3 e 4.
b) Ser titular do novo tractor ou máquina e da maquinaria desmantelada, tendo en conta as excepcións recollidas no artigo 5º b).
c) Cumprir as normas comunitarias aplicables aos investimentos de que se trate, tal como establece o artigo 26 do Regulamento (CE) nº 1698/2005, do 20 de setembro, para a medida de modernización das explotacións agrarias.
d) Comprometerse a non allear o novo tractor ou a nova máquina durante un período de cinco anos. No caso de incumprimento, a persoa ou entidade beneficiaria deberá reintegrarlle ao Tesouro Público o importe da axuda obtida e os xuros correspondentes, salvo nos casos de forza maior previstos na normativa comunitaria en materia de axudas á modernización de explotacións agrarias.
e) Cando se trate de persoas xurídicas acreditar ademais que a súa actividade principal é a produción agraria, coa presentación dos estatutos e do documento de constitución nos cales deberá figurar o selo do rexistro coa inscrición rexistral.
f) No caso de empresas de servizos, acreditar que a súa actividade principal é a prestación de servizos agrarios, coa presentación, de ser o caso, dos estatutos e do documento de constitución, do certificado da Axencia Tributaria que recolla a alta na actividade de prestación de servizos agrarios e, en todo caso, do certificado de estaren inscritas nos rexistros ou censos oficiais.
g) Estar ao día nas súas obrigas fiscais e coa Seguridade Social e non ter ningunha débeda pendente de pagamento coa Administración da comunidade autónoma.
2. Así mesmo poderán beneficiarse da axuda as cooperativas agrarias, as cooperativas de explotación comunitaria da terra, as cooperativas de traballo asociado cuxa actividade principal sexa a agraria e as SAT, que adquiran un novo tractor ou máquina para a súa utilización en común, co desmantelamento dunha ou máis unidades de tractores ou máquinas automotrices antigas, cuxos titulares sexan as propias cooperativas ou ben os socios destas e que cumpran os requisitos anteriores, a excepción do sinalado na letra b) do punto anterior. Deberán achegar os estatutos, o documento de constitución e o certificado da súa inscrición rexistral.
Artigo 5º.-Requisitos do tractor ou máquina automotriz desmantelados.
1. Os tractores e máquinas que se desmantelen deberán cumprir os seguintes requisitos:
a) Ter máis de 15 anos de antigüidade, excepto para os equipos de recolección, que poderá ser de 10 anos, o que se xustificará pola data da súa primeira inscrición como alta no ROMA e pola data da solicitude de baixa definitiva por desmantelamento.
b) Estar inscrito no ROMA baixo a titularidade do/a solicitante da axuda ou dos socios de cooperativas ou SAT nos casos determinados no artigo 4º.2.
c) Ser entregado nun centro autorizado de tratamento ou nunha instalación de recepción, regulados no Real decreto 1383/2002, do 20 de decembro, sobre xestión de vehículos ao final da súa vida útil, e na Orde INT/249/2004, do 5 de febreiro, pola que se regula a baixa definitiva dos vehículos descontaminados ao final da súa vida útil, para a súa destrución.
d) Causar baixa definitiva no ROMA, cunha anotación en que se faga constar que foi desmantelado. Así mesmo, deberá causar baixa definitiva no Rexistro de Vehículos, se estiver inscrito nel.
Artigo 6º.-Requisitos do novo tractor ou máquina.
O novo tractor ou máquina deberá cumprir os seguintes requisitos:
a) Ser de primeira adquisición.
b) Quedar inscrito como tal no ROMA do servizo provincial correspondente.
Artigo 7º.-Solicitudes e prazo de presentación.
1. As solicitudes para obter a axuda presentaranse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, e, preferentemente, nas delegacións provinciais ou nas oficinas agrarias comarcais da Consellería do Medio Rural. O prazo de presentación será como máximo de 3 meses contados desde o día seguinte ao da publicación desta convocatoria ou convocatorias posteriores que se poidan realizar e utilizaranse os impresos normalizados incluídos como anexo I, II e III, que estarán á disposición dos interesados nas delegacións provinciais ou nas oficinas agrarias comarcais da Consellería do Medio Rural.
2. Coa solicitude de axuda achegarase a documentación complementaria establecida nesta orde para cada tipo de solicitante e, ademais, unha copia do DNI/CIF do titular, a certificación bancaria de ser titular da conta onde se efectuaría o pagamento e a factura pro forma do novo tractor que se adquira, na cal deberá figurar a marca, o modelo e o prezo neto sen IVE.
3. A presentación da solicitude de axuda polas persoas ou entidades interesadas comportará a autorización ao órgano xestor para solicitar as certificacións que teñan que emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, de acordo co previsto no artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007.
4. Recibidas as solicitudes, examinaranse os documentos presentados. No caso de que sexan detectadas faltas ou omisións, requirirase, conforme o artigo 71 da LRXAP e PAC, o interesado para emendar os erros ou acompañar a documentación preceptiva no prazo de dez días hábiles, téndoo por desistido da súa solicitude en caso contrario, logo de resolución en tal sentido.
Artigo 8º.-Criterios de concesión das axudas e resolución das solicitudes.
1. No caso das peticións de axuda presentadas excederen o crédito dispoñible, ordenaranse as solicitudes atendendo ao seguinte baremo:
a) Por ser cooperativa de maquinaria, cooperativa de explotación comunitaria da terra ou cooperativa con sección específica de maquinaria ou de servizos que incorporen maquinaria, sempre que dispoña de regulamento de funcionamento interno: cinco puntos.
b) Por ser outro tipo de cooperativa ou unha SAT: catro puntos.
c) Por ser titular de explotación prioritaria: tres puntos.
d) Por atoparse a explotación en zona de montaña ou demais zonas con dificultades: dous puntos.
e) Por ser agricultor/a mozo/a: tres puntos.
f) Por ser muller: dous puntos.
g) Por ser persoa física ou xurídica cuxa actividade principal sexa a prestación de servizos agrarios: dous puntos.
h) Pola clasificación do novo tractor na categoría máis alta de eficiencia enerxética: dous puntos.
i) Pola clasificación do novo tractor na segunda categoría máis alta de eficiencia enerxética: un punto.
j) Porque as emisións de gases contaminantes sexan inferiores ás exixidas pola lexislación na súa homologación: un punto.
k) Por se tratar dun modelo de tractor para desmantelar sen estrutura de protección homologada oficialmente: dous puntos.
l) Estar inscrito no ROMA baixo a titularidade do solicitante ou dos socios de cooperativas ou SAT ou por estar vinculada a máquina que se vai desmantelar á mesma explotación do solicitante, desde hai polo menos 3 anos: catro puntos.
No caso de igualdade entre solicitudes, daráselle prioridade a aquela en que o solicitante substitúa o tractor de maior antigüidade.
E no caso de persistir a igualdade entre SAT, daráselle prioridade a aquelas que procedan de fusión de explotacións agrarias.
2. O órgano de instrución dos expedientes destas axudas será a Dirección Xeral de Produción, Industrias e Calidade Agroalimentaria. A resolución do expediente correspóndelle ao conselleiro do Medio Rural por proposta da Dirección Xeral de Produción, Industrias e Calidade Agroalimentaria, logo da avaliación das solicitudes por un órgano colexiado que estará presidido polo subdirector/a xeral de Produción Agraria Sustentable e Fomento Asociativo e integrado polo xefe/a do Servizo de Produción Agraria Sustentable e Sanidade Vexetal e por dous/duas funcionarios/as desa subdirección xeral con categoría non inferior a xefe/a de negociado, un dos cales actuará como secretario. Se por calquera causa, no momento en que a comisión de valoración teña que examinar as solicitudes, algún ou algunha dos seus integrantes non puidese asistir, será substituído polo funcionario/a que para o efecto designe o subdirector/a xeral.
3. O prazo máximo para ditar e notificar a resolución será de seis meses contados desde o día seguinte ao da publicación no diario oficial da correspondente convocatoria. Transcorrido o dito prazo sen que se notificase a resolución, esta poderase entender desestimada.
4. As solicitudes denegadas por falta de orzamento poderanse considerar no período de solicitudes seguinte, en iguais condicións que o resto de solicitudes, por pedimento dos seus titulares.
5. Toda alteración das condicións tidas en conta para a concesión das axudas previstas nesta orde e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 9º.-Recursos administrativos.
As resolucións expresas ou presuntas dos expedientes tramitados en aplicación desta orde ou das respectivas ordes de convocatoria esgotan a vía administrativa e contra elas cabe interpoñer os seguintes recursos:
1. Potestativamente, recurso de reposición ante o conselleiro do Medio Rural, no prazo dun mes, contado a partir do día seguinte ao da súa notificación, ou de tres meses, contado a partir do día seguinte a aquel en que se produza o acto presunto, segundo os casos, de conformidade co establecido nos artigos 107, 116 e 117 da Lei 30/1992, segundo a redacción dada pola Lei 4/1999.
2. Directamente, recurso contencioso-administrativo ante o órgano xurisdicional contencioso-administrativo competente, no prazo de dous meses, contados a partir do día seguinte ao da súa notificación, se é expresa.
Artigo 10º.-Xustificación e pagamento.
1. Na resolución de concesión da axuda establecerase a data límite para a execución das actuacións aprobadas. Este prazo non poderá exceder un ano desde a notificación ás persoas ou entidades beneficiarias da resolución favorable. Así mesmo, estas deberán comunicar por escrito a súa execución antes da finalización do prazo, preferentemente ás delegacións provinciais ou ás oficinas agrarias comarcais da Consellería do Medio Rural, presentando a seguinte documentación:
a) Xustificación de ser entregado nun centro autorizado de tratamento ou nunha instalación de recepción o tractor ou a máquina automotriz que se vai desmantelar.
b) A baixa do tractor ou da máquina automotriz desmantalada no ROMA provincial onde estea inscrito, conforme o establecido no parágrafo sexto da Orde do 28 de maio de 1987, sobre inscrición de máquinas agrícolas nos rexistros oficiais.
c) A alta no ROMA do novo tractor ou da máquina agrícola, conforme o parágrafo quinto da Orde do 28 de maio de 1987.
d) Notificación de concesión da axuda.
e) Factura de compra, na cal deben aparecer detallados os seguintes conceptos:
1. O prezo da tarifa do tractor ou da máquina adquirida, co seu equipamento.
2. Os descontos aplicados pola empresa vendedora, especificando os distintos conceptos e, en especial, o que aplique polo desmantelamento dos tractores ou das máquinas automotrices antigos.
3. O prezo neto, sen IVE.
f) Declaración complementaria do conxunto das axudas solicitadas, tanto as aprobadas ou concedidas como as pendentes de resolución, para a mesma finalidade, das distintas administracións públicas competentes ou das súas entidades vinculadas ou dependentes.
2. As facturas acreditativas dos investimentos deberán ter data a partir da entrada en vigor da respectiva convocatoria da axuda e deberán cumprir as exixencias que establece o Real decreto 1496/2003, do 28 de novembro, polo que se aproba o Regulamento polo que se regulan as obrigas de facturación e se modifica o Regulamento do imposto sobre o valor engadido, e acompañaranse do xustificante que verifique o seu pagamento efectivo, a sinatura e xustificante ou pagamento da entidade que facture, ou ben xustificante bancario.
3. O pagamento realizarase, salvo incumprimento do establecido nesta orde, mediante transferencia á conta bancaria do titular debidamente documentada segundo o artigo 7º.2 da presente orde.
Artigo 11º.-Reintegro da axuda.
Procederá o reintegro, total ou parcial, do importe da axuda máis os xuros de demora producidos desde o pagamento, no suposto de incumprimento das condicións establecidas para a súa concesión e, en todo caso, nos supostos previstos na Lei 38/2003, do 17 de novembro, xeral de subvencións, e do seu regulamento executivo, aprobado polo Real decreto 887/2006, do 21 de xullo.
Artigo 12º.-Obriga de facilitar información.
Ademais da documentación complementaria que, durante a tramitación do procedemento, lle poidan exixir os órganos competentes da Consellería do Medio Rural, os/as beneficiarios/as das axudas teñen a obriga de facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control do destino das axudas públicas, así como a que lles sexa solicitada por calquera órgano de inspección ou control da Unión Europea.
Artigo 13º.-Vehículos históricos.
No suposto de tractores de época ou históricos de máis de 30 anos de antigüidade, con valor de colección ou susceptibles de exposición en museos, poderase substituír o seu desmantelamento pola entrega a unha entidade ou asociación legalmente constituída, en cuxos estatutos se recolla esta actividade, que deberá emitir un certificado en que conste o valor de colección ou exposición en museos do tractor e que garanta a súa retirada da actividade agraria, e darase de baixa no ROMA cunha anotación de vehículo histórico.
Artigo 14º.-Cobertura de garantías.
No caso de que as persoas ou entidades beneficiarias opten por completar o financiamento da compra do novo tractor mediante a solicitude dun crédito avalado coa garantía da Sociedade Anónima Estatal de Caución Agraria (SAECA), as comisións establecidas por esta sociedade serán subvencionadas no 0,5% do importe avalado, sempre que a axuda final non supere os límites establecidos no artigo 3 do R.D. 1539/2006, do 16 de decembro.
Sección segunda.-Convocatoria para o ano 2007.
Artigo 15º. -Presentación de solicitudes.
O prazo para a presentación de solicitudes para esta convocatoria será de dous meses desde o día seguinte ao da publicación desta orde no Diario Oficial de Galicia.
Artigo 16º.-Financiamento.
O financiamento das axudas reguladas nesta orde efectuarase con cargo á aplicación orzamentaria do proxecto de orzamentos da Comunidade Autónoma de Galicia para o ano 2007 11.03.713C.770.2 (código do proxecto 200500452) por un importe total de 1.872.419,55 euros, que poderá incrementarse con fondos adicionais e con outros remanentes orzamentarios.
Disposicións adicionais
Primeira.-Quedan exentos de achegar os xustificantes de cumprimento das obrigas a que se refire o artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, as axudas especificadas no artigo 41.º1 g) da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007.
Segunda.-No non previsto nesta orde haberá que aterse ao disposto preferentemente no Real decreto 1539/2006, do 15 de decembro, polo que se regula a concesión de axudas para a renovación do parque nacional de maquinaria agrícola, na Lei 38/2003, do 17 de novembro, xeral de subvencións; no seu regulamento executivo, aprobado polo Real decreto 887/2006, do 21 de xullo, polo que se aproba o Regulamento xeral de subvencións, e nos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Terceira.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web a relación das persoas ou entidades beneficiarias e o importe das axudas concedidas, polo que a presentación da solicitude leva implícita a autorización para o tratamento necesario dos seus datos e da súa publicación na citada páxina web.
Así mesmo, de acordo co establecido na disposición adicional primeira do Decreto 132/2006, do 27 de xullo, de creación dos rexistros das axudas, subvencións, convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Cuarta.-Condición suspensiva.
O pagamento das axudas quedará condicionado á decisión positiva da Comisión Europea sobre a súa compatibilidade co Mercado Común, de acordo co artigo 88 do Tratado da Unión Europea.
Disposicións derrogatorias
Quedan derrogadas a Orde do 13 de maio de 2005 (DOG nº 93, do 16 de maio), pola que se establecen as bases reguladoras de concesión de axudas en réxime de concorrencia competitiva para a renovación do parque de tractores da Comunidade Autónoma de Galicia, e a Orde do 19 de abril de 2006 (DOG nº 78, do 24 de abril), que modificaba a dita orde.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as instrucións que considere oportunas para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 10 de maio de 2007.
Alfredo Suárez Canal
Conselleiro do Medio Rural
Ver referencia pdf "09300D011P083.PDF"
Ver referencia pdf "09300D011P083.PDF"
Ver referencia pdf "09300D011P083.PDF"
Ver referencia pdf "09300D011P083.PDF"
Ver referencia pdf "09300D011P083.PDF"
Ver referencia pdf "09300D011P083.PDF"
Ver referencia pdf "09300D011P083.PDF"
Ver referencia pdf "09300D011P083.PDF"